Só gaan Loftus leegloopDie Blues en die Blou Bulle sê mekaar die stryd aan. (Foto: Facebook/Blou Bulle) Die Bulls het Saterdagmiddag op Loftus Versfeld (weer) hul rieme styfgeloop toe hulle in die doodsnikke ná ŉ strafdoel deur die Blues se losskakel, Otere Black, met 23 – 21 in hul Superrugbywedstryd gekelder is nadat hulle rustyd met 11 – 8 voor was. Die Bulls was kort voor einde nog met 21 – 20 voor nadat Jeandré Rudolph ŉ drie gedruk het nadat die ongedissiplineerde Blues se agtsteman, Hoskins Sotutu, in die koelkas beland het. Vroeër het Jonathan Ruru ook ŉ geelkaart gekry. Die Bulls moes die kragmeting reeds vroeër vasgeknoop het, maar hoe op dees aarde kan jy wen as jy ŉ strafdoel (hoek toe) nie uitskop nie, gevolg deur ŉ opvolgskop wat agter die doellyn uit is met speeltyd byna verstreke en jou teenstander met 14 man? Hoe kan jy wen as jy nie ŉ hoë skop kan hanteer nie wat direk tot die Blues se wendrie gelei het? Ja, die nat bal en reënweer het ŉ groot rol gespeel, want die tuisspan kan nie kwalik geneem word dat hulle in sulke toestande gesukkel het nie. Maar daar word geskimp dat Suid-Afrika se rugbybase wil oorskuif Noordelike Halfrond toe. Om in sulke toestande week na week te speel? Kyk maar hoe vorder die Cheetahs en die Kings. Is dit ons voorland? Die Blou Bulle in aksie. (Foto: Facebook/Blou Bulle) Dit was boonop ŉ swak Blues-span, sonder dissipline, sonder Rieko en Akira Ioane, sonder Sonny Bill Williams wat rugbyliga speel. Dit slaan ŉ mens dus dronk dat Beauden Barrett die Hurricanes vir die Blues verruil het, want sy spel kan ŉ groot insinking toon omdat die spelers om hom nie die nodige vaardighede het nie. Wat staan die Bulls se afrigter, Pote Human, te doen? Moet hy die koppe laat rol nadat die span tweede laaste is met net een punt na drie wedstryde? Kan hy die span versterk? Moet hy Morné Steyn, wat in die eerste vier wedstryde begin het en glad nie swak vertoon nie, nog ŉ kans gee? Die kalf is in die put, Loftus is besig om leeg te loop en ek glo nie die nuwe eienaars, mnre. Motsepe en Rupert, gaan baie ingenome met die Bulls wees nie. Dus moet daar maar hand in eie boesem gesteek word. Puntemakers: Blues 23 (8): Drieë: Mark Telea, Tom Robinson, Stephen Perofeta. Doelskop: Otere Black. Strafdoele: Black (2). Bulls: 21 (11) Drieë: Morné Steyn, Jeandré Rudolph. Doelskop: Manie Libbok. Strafdoele: Steyn (3).